Varasemalt oligi slämmiturniiridel asetus 16 mängijal, kuid 2001. aasta juunist otsustati paigutatud mängijate arvu kahekordistada. Eelmisel aastal hakati arutama võimalust naasta 16 asetuse juurde.

Slämmiturniiride juhatus, mis esindab kõiki nelja suure slämmi turniiri, otsustas US Openi ajal peetud nõupidamisel, et vähemalt 2019. aastal jäädakse 32 asetatud mängija juurde. "Olles kogu aasta jooksul jälginud ja analüüsinud kõiki suure slämmi turniire, kuulanud mängijaid ja teleülekannete õiguste omanikke, otsustasime, et pole mõjuvat põhjust pöörduda tagasi 16 asetuse juurde," põhjendati pressiteates.

Väidetavalt mängis selle otsuse juures väga suurt rolli tänavune Wimbledon, kus esimese kahe ringiga langes 64 asetatust konkurentsist koguni 30, naiste esikümnest jõudis ainsana kolmandast ringist kaugemale seitsmenda paigutusega Karolina Pliškova, tema teekond lõppes neljandas ringis.